Amanda Peetová

Amanda Peetová (* 11. január 1972, New York) je americká filmová, televízna a divadelná herečka.
Detstvo a mladosť.
Peetová sa narodila do rodiny sociálnej pracovníčky a podnikového právnika. Jej rodičia sú židovského pôvodu. Jej pradedo bol právnik a obchodník Samuel Levy.
V siedmich rokoch sa s rodinou presťahovala do Londýna a o štyri roky sa vrátila s rodinou späť do New Yorku.
Študovala na Kolumbijskej Univerzite v New Yorku. Počas štúdia na vysokej škole absolvovala štvorročný herecký kurz u herca Uta Hagena.
Kariéra.
Peetova sa objavila v niekoľkých divadlách Off-Broadway. V roku 1995 stvárnila jednu z vedľajších úloh vo filme "Zvieracia izba", po boku Neila Patricka Harrisa a Matthewa Lillarda. O rok neskôr hrala vo filme "Báječný deň", po boku Michelle Pfeiffer a Georgea Clooneyho. V roku 1998 si zahrala v oceňovanom filme "Podoby lásky", kde hrala po boku hereckých hviezd ako Gillian Anderson, Angelina Jolie, Ryan Philippe, Madeleine Stowe či Gena Rowlands.
Jej prvú významnú úlohu získala v roku 1999, v televíznom seriáli "Jack &amp; Jill". Aj napriek úspechu televízneho seriálu mal len dve série. Po boku Brucea Willisa si zahrala vo filme "Môj sused zabiják". Herecký výkon Peetovej bol pozitívne ohodnotený a filmový kritik Roger Ebert zdôraznil, že jej herecký výkon, vytvoril film zaujimavejším. Tiež získala nomináciu na Blockbuster Entertainment Award a Teen Choice Award. V rovnakom roku sa objavila vo filme "Zbičovaní", za ktorú získala ocenenie Young Hollywood Award.
V roku 2003 sa objavila v trileri "Identita", kde stvárnila prostitútku po boku hercov ako Ray Liotta a John Cusack. O rok neskôr sa objavila v pokračovaní filmu "Môj sused zabiják 2". Tiež bola obsadená do filmu Woodyho Allena, "Melinda, Melinda". V roku 2006 prijala hlavnú postavu "Studio 60 on the Sunset Strip" po boku Matthewa Perryho. Za svoj herecký výkon v seriály získala nomináciu na ocenenie Satellite.
V roku 2008 prijala vedľajšiu úlohu v mysterióznom filme "Akty X: Chcem uveriť," kde stvárnila agentku FBI. V rovnakom roku sa objavila tiež v najlepšom recenzovanom filme "Čo ťa nezabije". O rok sa objavila po boku Johna Cusacka vo filme "2012", ktorý získal zmiešané recenzie. V roku 2010 hrala vo filme "Please Give", kde za svoj herecký výkon získala nomináciu na ocenenie Gotham Award.
V roku 2012 stvárnila hlavnú úlohu v televíznom seriály "Bent", ktorý bol zrušený po šiestich epizódach. Peetová po zrušení televízneho seriálu prejavila sklamanie, nakoľko sa jej páčil dej seriálu. Účinkovala v siedmich epizódach televízneho seriálu "Dobrá manželka". Po boku herečky Melissy McCarthy a herca Jasona Batemana, sa objavila v komédii "Z cudzieho krv netečie", z roku 2013. V rovnakom roku získala jednu z vedľajších úloh vo filme "Nezabudnuteľné prázdniny", po boku Toni Collette, AnnySophie Robb či Mayi Rudolph. V roku 2015 hrala po boku Melanie Lynskey, Marka Duplassa a Stevea Zissisa v televíznom seriály "Po štyroch". 
V roku 2020 sa pripojila k hereckému obsadeniu televízneho seriálu "Špinavý John". V roku 2021 bude mať premiéru televízny seriál "The Gilded Age". V televíznom seriáli účinkuje po boku Christine Baranski a Cynthie Nixon.
Osobný život.
V septembri 2006 sa vydala za scenáristu Davida Benioffa, s ktorým má tri deti. Ich deti používajú priezvisko Friedman, ktoré je rodné priezvisko jej manžela, nakoľko Benioff je jeho umelecké meno.
V roku 2008 bola Peetová hovorkyňou organizácie Every Child By Two, ktorá podporuje očkovanie detí. V rovnakom roku priznala že trpela popôrodnou depresiou a má ADHD.
Jej dobrou priateľkou je herečka Sarah Paulsonová a priateľom Peter Dinklage.
Napísala tri detské knihy a tiež divadelnú hru, ktorá bola v roku 2018 uvedená v divadle a získala pozitívne ohlasy.